**sunt seri**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sunt seri în care curge sonet după sonet

din tainica fântână de tine desfundată

în care apa vie țâșnește câteodată

atât de sus că lumea m-o fi crezând poet

căci mi-ești izvor și pompă a creativității

mustind de roua fină și dulce-a bunătății

ce-ți curge de sub gene când calmă îmi privești

roșeața din obrajii-ncălziți de tot ce-mi ești

iubire condensată în stropi de veșnicie

când vezi că-ncetinește vârtelnița zăludă

a timpului și peste-amestecătura crudă

de gânduri se așterne un nor de poezie

din care la răstimpuri mai plouă peste noi

și apa lui sfințită ne scaldă pe-amândoi.